[pic] | EUROOPA ÜHENDUSTE KOMISJON |

Brüssel, 12.7.2007

SEK(2007) 950

KOMISJONI TALITUSTE TÖÖDOKUMENT

Lisatud dokumendile:Ettepanek:EUROOPA PARLAMENDI JA NÕUKOGU OTSUS,millega kehtestatakse tegevusprogramm kõrghariduse kvaliteedi parandamiseks ja kultuuridevahelise mõistmise edendamiseks kolmandate riikidega tehtava koostöö kaudu (Erasmus Mundus) (2009–2013) Kommenteeritud kokkuvõtte eelhindamise nõudeid sisaldavast laiendatud mõju hindamisest, [KOM(2007) 395 lõplik][SEK(2007) 949]

KOMMENTEERITUD KOKKUVÕTE

Globaliseerumisprotsessi tõttu muutub kõrgharidus järjest rahvusvahelisemaks. Seetõttu peaksid ühendus ja selle liikmesriigid otsima võimalusi oma kodanike ja tööjõu ettevalmistamiseks ülemaailmse keskkonna jaoks viies kõrgharidussüsteemi asjakohasel ja tõhusal viisil sisse rahvusvahelise mõõtme.

Kõrgharidusasutused on kultuuridevahelise dialoogi ja üliõpilasvahetuse tegevusväljaks. Rahvusvahelistel sidemetel ja isikutevahetusel põhinev haridus- ja liikuvusprogramm võib parandada Euroopa Liidu ja kolmandate riikide vahelisi sidemeid poliitika, kultuuri, hariduse ja majanduse valdkonnas.

Programmi Erasmus Mundus üldine eesmärk on kolmandate riikidega tehtava koostöö kaudu parandada Euroopa kõrghariduse kvaliteeti ning edendada ühiskondade- ja kultuuridevahelist dialoogi ja vastastikust mõistmist kõrgharidusasutuste koostöö ja inimestevaheliste kontaktide kaudu. Samuti on programmi eesmärgiks aidata kaasa kolmandate riikide arengule kõrghariduse valdkonnas. Uue programmiga:

- rahastatakse kvaliteetseid ühiseid magistri- ja doktoriprogramme, mida pakuvad Euroopa ja võimalusel ka kolmandate riikide kõrgharidusasutused;

- antakse Euroopa ja kolmandate riikide üliõpilastele täisstipendiume nendes ühisprogrammides osalemiseks ning lühiajalisi stipendiume Euroopa ja kolmandate riikide õppejõududele uurimistegevuseks või õpetamiseks nende ühisprogrammide raames;

- luuakse Euroopa ja kolmandate riikide kõrgharidusasutuste vahel koostööpartnerlused, mis on aluseks üliõpilaste ja õppejõudude vahetustele kõikidel kõrghariduse tasanditel. Eesmärgiks on kolmandate riikide kõrgharidusasutuste rahvusvahelise koostöö võimekuse suurendamine;

- toetatakse riikidevahelisi algatusi, analüüse, uuringuid, projekte, sündmusi ja muid tegevusi, mille eesmärk on Euroopa kõrghariduse atraktiivsuse suurendamine maailmas.

Tulevase Erasmus Mundus programmiperioodiga (2009–2013) seoses on vaja kaaluda kolme poliitilist valikut:

1. jätkata Erasmus Mundus programmi selle praegusel kujul;

2. jätkata Erasmus Mundus programmi muudetud kujul;

3. lõpetada Erasmus Mundus programm, kui käesolev programmiperiood jõuab lõpule 2008. aasta detsembris.

Nende kolme poliitilise valiku võrdlev hindamine näitab, et 3. valikul on kõige väiksem mõju programmi vajadustele ja eesmärkidele. Kuigi 1. valik sai hea hinnangu, oli 2. valikul siiski mitmeid eeliseid.

2. valiku raames uuriti üksikasjalikult järgmisi muudatusi, mida soovitatakse integreerida Erasmus Mundus programmi neist üheskoos tuleneva soodsa mõju tõttu:

- programmi laiendamine, et katta doktoriõppe rahastamine;

- ELi üliõpilaste rahaline toetamine programmi raames;

- kolmandate riikide kõrgharidusasutuste parem integreerimine programmi;

- väliskoostöö alaprogrammi integreerimine Erasmus Mundus programmi.